b'\n_START_ARTICLE_\nTo\xc5\xa1e Proeski\n_START_SECTION_\nBiografija\n_START_PARAGRAPH_\nOtro\xc5\xa1tvo je pre\xc5\xbeivel v mestu Kru\xc5\xa1evo v osrednji Makedoniji. Star\xc5\xa1a Dominika in Nikola sta \xc5\xbee v njegovem ranem otro\xc5\xa1tvu opazila njegov glasbeni talent, zato sta ga od malega vzgajala v glasbenika. Njegov prvi pomembnej\xc5\xa1i nastop je bil na otro\xc5\xa1kem festivalu Melfest v Prilepu, kjer je zmagal dvakrat zapored v letih 1996 in 1997. Po nastopih na festivalu Makfest leta 1997 v \xc5\xa0tipu s pesmijo Pu\xc5\xa1ti me in festivalu Skopje (makedonski izbor za pesem Evrovizije) naslednjega leta s pesmijo Ostani do kraj, kjer je osvojil tretje mesto, je sledil njegov preboj._NEWLINE_Leta 1999 je izdal prvi album Nekade vo no\xd1\x9cta, istega leta je s pesmijo Tvoite bakne\xc5\xbei na moite beli ko\xc5\xa1uli na festivalu v Skopju slavil zmago po izboru ob\xc4\x8dinstva. Poleti je imel prvi samostojni koncert v Skopju, ki si ga je kljub de\xc5\xbeevnemu vremenu ogledalo na tiso\xc4\x8de ljudi. Junija 2000 je izdal drugi album Sinot bo\xc5\xbeji. Leta 2001 je na Podgorica Festivalu osvojil drugo mesto s pesmijo Nemir (duet s Karolino Go\xc4\x8devo), marca 2001 pa je imel v Skopju pet zaporednih koncertov, ki so bili razprodani do zadnjega koti\xc4\x8dka. Oktobra 2002 je izdal tretji album Ako me pogledne\xc5\xa1 vo o\xc4\x8di, ki je bil posnet v Gr\xc4\x8diji, novembra istega leta pa se je podal na prvo veliko turnejo. _NEWLINE_\xc5\xa0tudiral je solo petje na Glasbeni akademiji v Skopju, tako da je bil eden redkih \xc5\xa1olanih pop glasbenikov na obmo\xc4\x8dju biv\xc5\xa1e Jugoslavije. Vokal je izpopolnjeval v New Yorku, kjer ga je petja u\xc4\x8dil sloviti profesor William Rey, ki je delal tudi z Lucianom Pavarottijem.\n_START_SECTION_\nKariera\n_START_PARAGRAPH_\nNjegov najve\xc4\x8dji hit je pesem \xc4\x8cija si, s katero je leta 2003 zmagal na srbskem festivalu Beovizija (srbski izbor za pesem Evrovizije). Takrat si je To\xc5\xa1e za\xc4\x8del graditi tudi mednarodno kariero._NEWLINE_Leta 2004 je bil izbran za predstavnika Makedonije na Evroviziji. 14. februarja 2004 je na makedonski televiziji predstavil osem pesmi, izmed katerih je bila nato izbrana pesem Angel si ti (angle\xc5\xa1ko Life), s katero je na izboru v Istanbulu osvojil 14. mesto._NEWLINE_Leta 2003 je prejel Humanitarno nagrado Matere Tereze za svoje \xc5\xa1tevilne dobrodelne koncerte. Septembra 2004 je postal najmlaj\xc5\xa1i UNICEF-ov ambasador dobre volje. Njegova pesem Za ovoj svet (angle\xc5\xa1ko This world), posneta leta 2004, je postala himna UNICEF-a._NEWLINE_Leta 2004 je izdal album Den za nas, \xc4\x8detrti po vrsti in prvi, ki smo ga lahko kupili tudi v Sloveniji, leta 2005 pa je izdal hit album Pratim te. _NEWLINE_Leta 2006 je iz\xc5\xa1el Bo\xc5\xbeilak, na katerem je To\xc5\xa1e zapel priredbe tradicionalnih makedonskih pesmi. Na njem se nahaja tudi znana pesem Zajdi, zajdi, jasno sonce._NEWLINE_V letih 2006 in 2007 je osvojil drugo in prvo mesto na Hrvatskem radijskem festivalu. Njegova pesem Srce nije kamen je bila najve\xc4\x8dkrat poslu\xc5\xa1ana pesem na hrva\xc5\xa1kih radijskih postajah v letu 2006._NEWLINE_Avgusta 2007 je izdal album Igri bez granici, ki so ga kritiki biv\xc5\xa1e Jugoslavije ocenili kot album leta. Zadnji veliki koncert je imel 5. oktobra na mestnem stadionu v Skopju. Koncert je bil humanitarne narave, na koncu pa je To\xc5\xa1e za svojo dobrodelnost prejel \xc4\x8dastno priznanje Matere Tereze._NEWLINE_Jeseni 2007 je v Sloveniji iz\xc5\xa1la njegova edina pesem v sloven\xc5\xa1\xc4\x8dini z naslovom Moja. Konec oktobra je nameraval izdati prvi album v angle\xc5\xa1\xc4\x8dini, na katerem bi se nahajal tudi duet Aria z italijansko pevko Gianno Nannini.\n_START_SECTION_\nSmrt\n_START_PARAGRAPH_\nTo\xc5\xa1e Proeski je umrl 16. oktobra 2007 ob 6:20 v prometni nesre\xc4\x8di na avtocesti A3 Zagreb\xe2\x80\x93Lipovac, na Hrva\xc5\xa1kem, pri Novi Gradi\xc5\xa1ki v avtomobilu Volkswagen Touareg. Voznik avtomobila, 32-letni Georgij Georgijevski, je izgubil nadzor nad avtomobilom in tr\xc4\x8dil v tovornjak. To\xc5\xa1e, ki je sedel na sovoznikovem sede\xc5\xbeu, je v trenutku nesre\xc4\x8de spal. Ob samem trku se niso odprle zra\xc4\x8dne blazine. Umrl je na kraju nesre\xc4\x8de. Njegova mened\xc5\xbeerka Ljiljana Petrovi\xc4\x87 je dobila la\xc5\xbeje, voznik pa te\xc5\xbeje telesne po\xc5\xa1kodbe._NEWLINE_To\xc5\xa1e je bil pokopan 17. oktobra v Kru\xc5\xa1evu ob prisotnosti dru\xc5\xbeine in velikega \xc5\xa1tevila njegovih najve\xc4\x8djih obo\xc5\xbeevalcev, prijateljev in glasbenih sodelavcev s celega Balkana.\n_START_SECTION_\nThe Hardest Thing\n_START_PARAGRAPH_\n31. maja 2008 je bila na Hrva\xc5\xa1kem radijskem festivalu prvi\xc4\x8d predstavljena pesem The Hardest Thing. Naslednji dan so jo za\xc4\x8deli predvajati tudi na MTV Adria, ki je tudi posnela videospot iz starih posnetkov iz Londona in Jamajke, kjer je To\xc5\xa1e snemal gradivo za svoj album v angle\xc5\xa1kem jeziku. To\xc5\xa1e je pre\xc5\xbeivel 20 dni na Jamajki leta 2006 s svojo mened\xc5\xbeerko Liljano Petrovi\xc4\x87 in producentom Avord produkcije Lastom Nikolovskim._NEWLINE_5. oktobra 2008, na obletnico njegovega zadnjega velikega koncerta v Skopju, je bil na Gradskem stadionu v Skopju organiziran velik spominski koncert, ki se ga je udele\xc5\xbeilo ve\xc4\x8d kot 45.000 ljudi. Na koncertu so med drugim nastopili Tony Cetinski, Nina Badri\xc4\x87, Alenka Gotar, Ruslana, Bojan Marovi\xc4\x87, Aki Rahimovski, Goca Tr\xc5\xbean, Bilja Krsti\xc4\x87, Kaliopi..._NEWLINE_25. januarja 2009, na 28. obletnico To\xc5\xa1etovega rojstva, je v vseh dr\xc5\xbeavah biv\xc5\xa1e Jugoslavije iz\xc5\xa1el njegov prvi in edini angle\xc5\xa1ki album The Hardest Thing. Vzporedno z albumom je na kino platna pri\xc5\xa1el tudi dokumentarni film z enakim naslovom, v katerem je prikazano To\xc5\xa1etovo glasbeno ustvarjanje na Jamajki. Premiera filma je bila 12. februarja 2009.\n_START_SECTION_\nSo ljubov od To\xc5\xa1e\n_START_PARAGRAPH_\n25. januarja 2011, na To\xc5\xa1etov 30. rojstni dan, je iz\xc5\xa1el album So ljubov od To\xc5\xa1e, na katerem se nahajajo 3 nove skladbe ter 13 priredb uspe\xc5\xa1nic svetovno znanih izvajalcev, kot so Sting, Bon Jovi, Elton John in Metallica._NEWLINE_25.01.2010, na To\xc5\xa1etov 29.rojstni dan, je iz\xc5\xa1el album To\xc5\xa1e i prijatelji - Jo\xc5\xa1 uvijek sanjam da smo zajedno. Na CD 1 je edina pesem, ki jo je odpel To\xc5\xa1e - Jo\xc5\xa1 uvijek sanjam, da smo zajedno. Za preostalih 8 pesmi je To\xc5\xa1e napisal glasbo, vendar jih ni utegnil tudi sam odpeti s svojim neponovljivim angelskim glasom, kakor so njegov vokal imenovali kritiki. Njemu v \xc4\x8dast so jih zapeli naslednji To\xc5\xa1etovi prijatelji: Aki Rahimovski, Kaliopi, Bojan Marovi\xc4\x87, Tony Cetinski, Nina Badri\xc4\x87, Jelena Toma\xc5\xa1evi\xc4\x87, Boris Novkovi\xc4\x87, Elena Ristevska. Na CD2 pa so na \xc5\xbeeljo To\xc5\xa1etovih \xc5\xa1tevilnih obo\xc5\xbeevalcev uvrstili instrumentalne verzije teh 8 pesmi.'